S-319/2010

Mál þetta, sem var dómtekið 16. nóvember sl., höfðaði sýslumaðurinn á Akureyri hér fyrir dómi með tveimur ákærum, fyrst 28. október sl. á hendur X og [B];

„fyrir fíkniefnalagabrot, með því að hafa föstudaginn 24. september 2010, verið með saman í vörslum sínum í fangaklefa [B] í fangelsinu að Þórunnarstræti 138 á Akureyri, 0,53 grömm af marihúana.

Telst þetta varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, sbr. lög nr. 60, 1980, sbr. lög nr. 13, 1985 og sbr. lög nr. 82, 1998 og 2. gr. sbr. 14. gr. reglugerðar um ávana og fíkniefni og önnur eftirlitsskyld efni nr. 233, 2001.

Þess er krafist að ákærðu verði dæmdir til refsingar, til greiðslu alls sakarkostnaðar og til að sæta upptöku á haldlögðum fíkniefnum, sem tilgreind eru í efnaskrá nr. 18.830, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.“

Mál nr. S-344/2010 var sameinað þessu. Það höfðaði sami sýslumaður gegn ákærða X 12. nóvember 2010;

„fyrir eftirtalin brot:

I. (007-3009-55119)

Fyrir fíkniefnalagabrot, með því að hafa þriðjudaginn 8. september 2009, í íbúð við [...] í Reykjavík, haft í vörslum síum 0,67 g af tóbaksblönduðu kannabisefni sem lögregla fann við leit.

Þetta telst varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, með áorðnum breytingum, og 2. gr., sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001, með áorðnum breytingum.

II. (007-3009-55332)

Fyrir þjófnað, með því að hafa aðfaranótt miðvikudagsins 9. september 2009, á bifreiðastæði við [...] í Reykjavík, í félagi við tvo menn, stolið fjórum hjólbörðum á felgum undan bifreiðinni [...].

Þetta telst varða við 1. mgr. 244. gr. almennra hegningarlaga nr. 19/1940.

III. (007-2009-56192)

Fyrir umferðarlagabrot, með því að hafa laugardaginn 12. september 2009 ekið bifreiðinni [...], án þess að hafa endurnýjað ökuréttindi sín, suður Snorrabraut í Reykjavík, norður Eiríksgötu á um 60 km hraða á klst. þar sem leyfður hámarkshraði er 30 km á klst., austur Barónsstíg og inn á Leifsgötu, gegn einstefnu, allan tímann án þess að sinna stöðvunarmerkjum lögreglu, uns akstrinum lauk við hús nr. 10.

Telst þetta varða við 1. mgr. og 3. mgr. 5. gr., 1. mgr., sbr. 4. mgr. 37. gr. og 1. mgr. 48. gr., sbr. 1. mgr. 100. gr. umferðarlaga nr. 50/1987, með áorðnum breytinum.

IV. (007-2009-57552)

Fyrir þjófnað, með því að hafa föstudaginn 18. september 2009, í verslun Hagkaupa í Smáralind, Kópavogi, stolið fatnaði samtals að verðmæti 14.995 krónur.

Þetta telst varða við 1. mgr. 244. gr. almennra hegningarlaga nr. 19/1940.

Í málinu er gerð sú krafa f.h. Hagkaupa, kt. 000000-0000, að ákærða verði gert að endurgreiða kr. 12.496 ásamt vöxtum samkvæmt 8. gr. vaxtalaga nr. 38/2001, frá tjónsdegi sem var 18. september 2009 en síðan dráttarvexti samkvæmt 9. gr. sömu laga að liðnum mánuði frá birtingu kröfunnar til greiðsludags.

V. (007-2009-60408)

Fyrir nytjastuld, með því að hafa fimmtudaginn 1. október 2009 heimildarlaust tekið bifreiðina [...] til eigin nota og ekið henni um Reykjanesbraut og að Stekkjarhvammi í Hafnarfirði, uns akstrinum lauk til móts við hús nr. 74 í Stekkjarhvammi.

Þetta telst varða við 1. mgr. 259. gr. almennra hegningarlaga nr. 19/1940, sbr. lög nr. 20, 1956.

VI. (007-2009-62360)

Fyrir þjófnað, með því að hafa fimmtudaginn 8. október 20009, í félagi við [C], í versluninni Mind X-tra í verslunarmiðstöðinni Firðinum, Hafnarfirði, stolið kápu að verðmæti 19.900 krónur, peysu að verðmæti 9.900 krónur, 6 klútum að verðmæti 2.900 krónur hver, 6 leðurbeltum að verðmæti 6.900 krónur hvert, þremur armböndum að verðmæti 1.990 krúnur hvert og fjórum hálsfestum að verðmæti 3.900 krónur hver, samtals að verðmæti 110.170 krónur, og um 7.000 krónum í skiptimynt.

Þetta telst varða við 1. mgr. 244. gr. almennra hegningarlaga nr. 19/1940.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar skv. 101. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006. Jafnframt er þess krafist að gerð verði upptæk 0,67 g af tóbaksblönduðu kannabisefni, skv. 6. gr. 5. gr. laga nr. 65/1974 og 2. mgr. 14. gr. reglugerðar nr. 233/2001, sem hald var lagt á.“

Þætti [B] lauk með viðurlagaákvörðun 16. nóvember sl.

Ákærði X hefur komið fyrir dóminn og játað sök samkvæmt framangreindum ákærum. Málið var dómtekið eftir að sækjandi og verjandi höfðu gert grein fyrir sjónarmiðum um lagaatriði og viðurlög. Með játningu ákærða, sem ekki er ástæða til að efa að sé sannleikanum samkvæm, er nægilega sannað að hann hafi gerst sekur um þá háttsemi sem í ákæru er lýst og þar er rétt heimfærð til laga. Verður lagður dómur á málið án frekari sönnunarfærslu en þegar hefur farið fram, með heimild í 164. gr. laga nr. 88/2008.

Sá hluti sakaferils ákærða sem skiptir máli við ákvörðun refsingar hljóðar svo að hann var dæmdur 28. febrúar 2008 í Hæstarétti Íslands til að sæta fangelsi í þrjú ár fyrir brot gegn 244. gr., 248. gr., 252. gr., 2. mgr. 257. gr., 1. mgr. 259. gr., 244. gr., sbr. 1. mgr. 20. gr. almennra hegningarlaga, 2. gr., sbr. 5. gr. og 6. gr. laga um ávana- og fíkniefni nr. 65/1974, 1. mgr., sbr. 2. mgr. 45. gr. a. og 1. mgr. 48. gr. umferðarlaga nr. 50/1987. Næst var hann dæmdur 10. október 2008 í Héraðsdómi Suðurlands til að sæta fangelsi í sex mánuði fyrir brot gegn 1. mgr. 244. gr., 1. mgr. 259. gr. og 248. gr. almennra hegningarlaga, síðan í Héraðsdómi Reykjaness 19. nóvember 2008 til að sæta hegningarauka, fangelsi í fjóra mánuði, fyrir brot gegn 244. gr. almennra hegningarlaga. Síðast var hann dæmdur 14. desember 2009 í Héraðsdómi Suðurlands til að sæta fangelsi í 1 mánuð fyrir brot gegn 1. mgr. 259. gr. almennra hegningarlaga og 1. mgr. 48. gr. umferðarlaga. Ákærði rauf með brotum sínum skilorð reynslulausnar sem honum var veitt 9. ágúst 2009 á eftirstöðvum refsingar, 460 dögum. Hann afplánar nú þessar eftirstöðvar samkvæmt úrskurði Héraðsdóms Reykjaness 10. október 2009.

Refsingu ákærða ber að tiltaka sem hegningarauka við refsingu samkvæmt dómi Héraðsdóms Suðurlands frá 14. desember 2009, sbr. 78. gr. almennra hegningarlaga nr. 19/1940, en að öðru leyti að gættum reglum 77. gr. sömu laga. Ákveðst refsing ákærða samkvæmt þessu fangelsi í fjóra mánuði.

Ákærði þykir með vísan til 1. mgr. 101. gr. umferðarlaga, sbr. 25. gr. laga nr. 44/1993, hafa unnið til sviptingar ökuréttar með vítaverðum akstri sem lýst er í III. kafla síðari ákæru, en ekki verður beitt ákvæði 4. mgr. sömu gr., sbr. 7. gr. laga nr. 69/2007, þar sem ekki er sýnt að ákærði hafi ekið á meira en tvöföldum hámarkshraða. Sviptingartími ákveðst tveir mánuðir frá birtingu dómsins að telja.

Ákærði krefst þess að bótakröfu Hagkaupa h/f verði vísað frá dómi. Ber að verða við því, þegar af þeirri ástæðu að hún fullnægir ekki formskilyrðum a-liðar 2. mgr. 173. gr. laga nr. 88/2008.

Ákærði verður dæmdur til að greiða þóknun skipaðs verjanda síns, S-kk-ef K-kk-ef K-kk-ef hdl., og ferðakostnað hans, eins og í dómsorði greinir, hvorttveggja að virðisaukaskatti meðtöldum. Við ákvörðun þóknunar er litið til þess að málsskjöl eru aðeins umfangsmeiri en í einföldustu sakamálum og einnig þess að verjandinn þurfti óhjákvæmilega að verja nokkrum tíma til ferðalags, þó ekki slíkum að ástæða sé til að verða við kröfu um dagpeninga.

Efni ber að gera upptæk eins og krafist er.

Dóminn kveður upp E-kk-nf S-kk-nf héraðsdómari.

D Ó M S O R Ð :

Ákærði, X, sæti fangelsi í fjóra mánuði.

Ákærði er sviptur ökurétti í tvo mánuði frá birtingu dómsins að telja.

Bótakröfu Hagkaupa h/f er vísað frá dómi.

Ákærði greiði 163.125 krónur í sakarkostnað, þ.e. þóknun skipaðs verjanda síns, S-kk-ef K-kk-ef K-kk-ef hdl., 125.500 krónur og ferðakostnað hans, 37.625 krónur.

Gerð eru upptæk 0,53 g af marihúana, með nr. 18.830 á efnaskrá lögreglu og 0,67 g af tóbaksblönduðu kannabisefni.